Man met duisende rande se kreef gevangArgiffoto: SAPD ŉ 26-jarige man is Vrydag in Kaapstad in hegtenis geneem, nadat duisende rande se kreef en kreefsterte in sy besit gevind is. Lt.kol. André Traut, woordvoerder van die Wes-Kaapse polisie, het gesê die polisie was besig met misdaadsvoorkoming in die Manenberg-omgewing, waar beamptes ŉ klopjag op ŉ huis uitgevoer het. “Die huis is deursoek en die polisie het altesaam 2 543 ondermaat kreefsterte en 73 heel krewe gevind. Die kreef het ŉ geskatte straatwaarde van R300 000,” het Traut gesê. Die man is in hegtenis geneem op aanklag van die onwettige besit van kreef en moet Maandag in die Athlone-landdroshof verskyn.